Nous, official de la cour de Besençon, façons sauoir à touz que per deuant Jehans dit Mutin d’Arbois, clerc, notaire et jurez de nostre dicte cour de Besençon, nostre comandement espicial [F° xxxiiij, v°] aquel quant à ce et à plus grant chouses nous auons commis noz voies et commactons per ces présentes lectres, pour ce en droit personelment estaubliz et à ce espicialment venanz Guillames li Grant d’Arbois, escuers, d’une part, et Guillames dit Gaiscoignet, escuers, Vuillemins Bernart, Guillames de Verruex et Huguenins Justoz, prodomes et escheuins de la ville et communaltey d’Arbois, de la voluntey et consentement monss. Humbert de la Platière, cheualier, Guillames de Pupellin, escuer, Perrenet de Malliat, en non de lour et de la dicte communaltey, d’autre part, les diz Guillames le grant et escheuins ont cognuz et confessez, en non de lours et de la dicte communaltey, en droit, per deuant nostre dit commandement, cognoissent et confessent auoir fait entre lours les pactions, acort et traictiey que s’ensuegent et per la manière cy apprès deuisée. C’est à sauoir que les diz escheuins doiuent murer ès murs de la ville que font tour en droit de la maison du dit Guillame le Grant, c’est asauoir ce de la dicte tour que saul fuer contre la reuière de Coisance, outre les diz murs tendant à querre de Gloriate d’une part; et les murs tandant contre la Porte des Masialx, de l’aul dou friete du toy quil est à présent sus les dit murs ou plus haul, si comme bon semblera ès diz escheuins, maintenant ou autrefoy. Et faront les diz escheuins quant lours plera et bon lours semblera ou dit luef [F° xxxv, r°] doues poitalles, c’est à sauoir vne per quoy l’on entrera et saudra sus les diz murs, per deuers l’esquerre de Gloriate, et d’autre part, vne autre poitelle per quoy l’on entrera et saudra sus les diz murs per deuers la dicte Porte des Masialx tandant, alant et venant, pour l’aisance et necessitey de la dicte ville et communaltey, dois l’une des dictes poitalles à l’autre per la dicte maison du dit Guillame le Grant, et faire archures pour la deffense de la dicte ville lay où elles appertanront, à l’ordenance des diz escheuins. Et se l’on y fait acunes fenestres ou fenestre, elles se doiuent faire à l’ordenance des diz escheuins. Et li diz Guillames le Grant les doit faire ferrer à ses missions bien et soffisamment. Et encores doit soignier li dit Guillame le Grant à sa mission en place pour tout le dit mur qu’il s’i fara comme dist est, pierre, arenna et aigue et charoier la chaul, et les dit escheuins doiuent soignier la dicte chaul ou raffour de la ville séant a touf dessus les Planches, et faire le demorant du toyt et de la rainure de bois à lours missions, si comme bon lours semblera pour l’aisance et necessitey de la dicte ville et communaltey. Les quelles conuenances et toute la tenour de ces présentes lectres li diz Guillames, pour luy et pour les suens, les dit escheuins pour lours et en non que dessus, ont promis et promattent tenir, mantenir, garder et osseruer fermement, et non venir à contraire per lours ne per autres, tacitement ne en appert [F° xxxv, v°], pour le temps présent ne pour le temps avenir, per lours soirement pour ce jurez et toichiez corperelment sus saint euuangille de Dieu, per stipulacion sollempnez sus ce entremise en la main de nostre dit commandement et sus la poinne de excomeniement de nostre dicte cour, et sus la expresse obligacion de tout lour biens moubles et non moubles, présent et avenir, et des hoirs du dit Guillame, et les diz escheuins de tout les biens meubles et non meubles, présent et avenir et de la dicte communaltey. Submattans li diz Guillame le Grant, quant à ce, luy, ses diz biens et ses hoirs, et les diz escheuins lours et lours successours escheuins du dit luef et les diz biens de la dicte communaltey sob l’une et l’autre de noz cours, juridicion et cohercion spirituel et temperel, et soub la cour, juridicion et cohercion ma dame la contesse de Bourgoigne, et soub toutes autres cours, juridicions et cohercions d’église et séculaire, ensamble et chescune per soy, pour estre controint la partie non tenant ou façant au contraire de la tenour de ces présentes lectres en tout ou en partie et pour les despens sus ce fait, la sentence de escomuniement non obstant. Renuncianz les dictes parties à toutes excepcions de fait, de droit, mal baret, lésion, circonuencion, déceuance, à tout droit escript et non escript, à la chouse non ainsi estre faite, à droit disant que général renunciacion ne vault, à la copie de ces présentes lectres et à toutes autres renunciations, allégacions, opposicions et deffense que contre la tenour d’ycelles [F° xxxvj, r°] porroient estre oppousées, toutes autres excepcions non obstant. En tesmoignaige de la quel chouse, nous, official dessus dit, à la preière et requeste des dictes parties et à la relacion de nostre dit commandement, auons fait mectre en ces lectres le seel de nostre dicte cour ensamble le seel de ma dicte dame du quel l’on vse en Arbois. Faictes et données présent monss. Humbert de la Platière, chiualier, monss. Guy du Vernoy, chiualier, monss. Pierre Vauchier, monss. Jehans Branche, prestres, Jehan Fauquier et Jaquet Feure, le vanredi apprès la feste de la Magdelaine, l’an Nostre Soignour corrant mil trois cent sexante et quinze.